钦定古今图书集成/明伦汇编/氏族典/第101卷 > 《廖用贤尚友录》 > 齐映
## 钦定古今图书集成/明伦汇编/氏族典/第101卷 > 《廖用贤尚友录》 > 齐映

按《唐书齐映传》：“映，瀛州高阳人。举博学宏词，补河南
府参军事。滑亳节度使令狐彰署掌书记。彰疾甚，引
映托后事。映因说彰纳节，归诸子京师。彰从之，即以
女妻映。彰卒，军乱，映间归东都，马燧辟为判官。卢杞
荐授刑部员外郎，又为凤翔张镒判官。映练军事，论
奏数称旨，进行军司马。会德宗出奉天，镒懦缓不知”
兵，部将李楚琳乱，映与齐抗，请先事诛之，镒不用。楚
琳杀镒，映奔奉天，授御史中丞，徙幸梁，道险涩，常为
帝御，擢给事中。映为人白，晳长大，言音鸿爽，故帝令
侍左右，或前马胪传诏旨。进中书舍人。贞元二年，以
舍人同中书门下平章事，俄改中书侍郎，封河间县
男，与崔造、刘滋并辅政。始映微时，张延赏遇之善。及
映相，而延赏为左仆射，数为映画事，又为所亲求官，
映不答，延赏恚。既复用，即劾映非宰相器。明年，贬夔
州刺史，徙衡州。久之，为桂管、江西两观察使，卒。